
Dato: 23. februar 2018
Nytt personvernregelverk
EU har vedtatt ny personvernsforordning (GDPR – General Data Protection Regulation). Denne trer i kraft 25. mai 2018. Forordningen gir et felles europeisk regelverk for personvern og skal styrke europeiske borgeres personvern. Forordningen skal også styrke tilliten til digitale tjenester og samtidig gjøre det lettere å utveksle personopplysninger over landegrenser.
UiO er en stor organisasjon som behandler personopplysninger på mange områder, fra personal- og studieadministrasjon til forskning. For å sikre at vi ivaretar alle aspekter av det nye regelverket, er det etablert et eget UiO-prosjekt for å arbeide med gjennomføringen og sikring av etterlevelse av det nye regelverket.
Prosjektet skal utrede hvordan ny personvernforordning vil påvirke UiOs behandling av personopplysninger, herunder pålagte krav og behov, og foreslå endringer slik at det sikres at behandlingene er i tråd med det nye regelverket. Prosjektet skal identifisere eventuelle endringsbehov, behov for presiseringer og/eller endringer i ansvarsområde og områder hvor det er behov for klargjøringer som følge av nytt regelverk. Prosjektet skal også følge opp overfor den enkelte systemeier at behandlingene bringes i samsvar med ny forordning. 
Prosjektet vil ferdigstille sitt utredningsarbeid og legge fram anbefalinger før sommeren 2018. Det forventes at innføringen av det nye personvernregelverket vil medføre krav om tiltak og endringer for UiO. 
I 2018 er det avsatt prosjektmidler for utredningsarbeidet som pågår. Dette notatet gir en tidlig skisse for både mulige tiltak og kostnader for disse, for å tilfredsstille krav om endringer som synes å komme allerede fra 2018/2019. Det kan være et behov for å sette i verk ytterligere tiltak utover dette som er skissert i dette notatet fra 2020, men dette ønsker vi å komme tilbake til når utredningsprosjektet er gjennomført.   
Forventede krav om endringer og økonomiske konsekvenser av disse
Det er noe utfordrende å definere detaljerte tiltak og økonomiske konsekvenser av disse, før det pågående prosjektet er gjennomført. Samtidig er det slik at tilgjengelig informasjon vi har i dag, samt arbeidet som er gjennomført så langt, synliggjør at det vil være behov for å gjennomføre nye tiltak og endre deler av dagens praksis ved UiO. Det vil også uansett være viktig å sette av midler ved UiO slik at lovpålagte endringer kan gjennomføres, selv om det kan bli noen endringer og justeringer i forhold til hva som foreslås i dette notatet. 

Nedenfor følger en grov oversikt over områder vi foreløpig anslår det må settes i verk tiltak for:  
1. Videre kartlegging og utredning
Det forventes at det vil være et videre behov for å kartlegge og utrede forhold ved UiOs enheter etter at det er etablert nye retningslinjer og rutiner ved UiO. Eksempelvis vil det bli økte krav til forskningsprosjekter som håndterer både ikke-sensitive personopplysninger og sensitive personopplysninger, enn det er i dag. Det antas at det vil være et utfordrende arbeid for enhetene å gjennomføre dette arbeidet helt på egen hånd, samt at det kan synes mer effektivt å gjennomføre dette koordinert for UiO. 
2. Oppfølging av systemeiere og enheter i implementering av nye rutiner og retningslinjer
Det vil bli etablert nye rutiner og retningslinjer ved UiO for å ivareta personvernet i samsvar med nytt regelverk. Vårt forslag er at dette arbeidet gjennomføres koordinert for å sikre etterlevelse ved UiO.
3. Rådgivning-, informasjonsarbeid og kontrolltiltak
Det forventes at det vil være behov for fortsatt og ytterligere rådgivnings- og informasjonsarbeid utover arbeidet som gjennomføres i 2018. I tillegg kan det nok forventes et økt antall henvendelser fra ulike brukere om å få innsyn i og utlevert informasjon om seg selv fra UiOs IT-systemer.
Det vil også være et fortsatt og økt behov for å utøve internkontrollen på personvern- og IT-sikkerhetsområdet både overordnet for UiO og ved de enkelte enhetene. 
Det må derfor sikres at det er tilstrekkelig kapasitet ved UiO på disse områdene, både sentralt og lokalt på enhetene.
4. IT-systemteknisk arbeid
I EUs personvernforordning fremgår det skjerpede og nye krav til IT-systemene som håndterer personopplysninger. Dette vil medføre både et dokumentasjonsarbeid og et teknisk arbeid i flertallet av UiOs IT-systemer. 
Det er i prosjektet påbegynt et arbeid med å kartlegge UiOs IT-systemer.  Det forventes imidlertid at det må gjennomføres tiltak for de fleste systemene. Disse tiltakene vil dreie seg om eksempelvis følgende oppgaver:
· Formålsvurderinger, behandlingsgrunnlag og oppdatering/etablering av databehandleravtale 
· Dokumentasjon av sikring av IT-løsningene
· Gjennomføre personvernkonsekvensanalyse
· Etablere innebygd personvern i systemene
· Etablere applikasjonspesifikk logging og dokumentasjon av avviksrutiner

5. Instrumentnett og «lettvektsutgave» av TSD
Det forventes at det nye regelverket vil medføre et behov for investeringer og oppgradering av teknologi samt utvidet drift av eksisterende løsninger. Dette gjelder eksempelvis UiOs instrumentnett, hvor det ser ut til at det nye regelverket vil kreve tekniske oppgraderinger og en utvidet drift, som det foreløpig ikke er avsatt midler til. Instrumentnettet er en selvbetjent løsning USIT har designet og implementert for spesialinstrumenter som av sikkerhetsmessige årsaker ikke kan være koblet opp på UiOs ordinære nettverk. Det ser ut til at krav i det nye regelverket kan løses ved at dette nettet tas i bruk i et bredere og større omfang ved UiO. 

Svært mye av UiOs life-science forskning omfatter persondata i form av avidentifiserte data. Dette betyr at det finnes en ID i datasettet som via en koplingsnøkkel binder dataene til personer. Slike data behandles i dag på vanlig UIO-klienter, men antageligvis er det også utstrakt bruk av slike data på ikke-driftende og selv-eide datamaskiner (hjemme-PC og bærbare). Dette er en praksis som ikke vil være i samsvar med det nye regelverket. Ved å etablere en «lettvektsutgave» av UiOs TSD-løsning, med samme teknologiske plattform, men med noe færre sikkerhetstiltak, vil man kunne adressere denne utfordringen på en god og fleksibel måte. En slik løsning basert på Virtual Desktop Infrastructure (VDI) vil ikke bare kunne adressere denne utfordringen på en god måte, den vil også kunne forenkle samarbeidsaksen UiO-OUS rundt data, datadeling og samarbeid, og den vil kunne adressere utfordringer rundt samarbeid i og utenfor sektoren i Norge og i verden.
Vi må eventuelt komme tilbake til andre teknologiske krav som følge av nytt regelverk.   
Økonomiske konsekvenser av foreslåtte tiltak
For å kunne gjennomføre tiltakene 1 til 3 foreslås det at det etableres en ny juriststilling for personvern samt en ny IT-sikkerhetsstilling hos USIT, med samlet årlig kostnad på 1,8 mill kr. 
For å kunne gjennomføre tiltak 4, foreslås det at det avsettes en pott på 2 mill kr som kan detaljplanlegges senere. Det er noe uklart hva dette vil kreve av UiO, men det vil være uheldig dersom det ikke er avsatt noen midler til krav som forventes å komme. 
For å kunne gjennomføre tiltak 5 med en tilrettelegging for utvidet bruk av instrumentnettet og etablering av «lettvektsutgave» av TSD, er det grovt estimert oppstartskostnader i maskinvare på 3 mill kr og årlig drift på 2,5 mill kr.
Det gjøres oppmerksom på at det også må avsettes ressurser hos UiOs enheter for å tilpasse seg og implementere nytt regelverk. Det er ikke beregnet et ressurs- og kostnadsanslag for dette.
Satsingene oppsummert
Oppsummert er det anslått et behov for satsinger på 9,3 mill kr i 2019 for at UiO skal tilrettelegge for etterlevelse av nytt personvernregelverk. Tiltakene som foreslås iverksatt i 2019, fremgår av tabellen nedenfor.
	Satsingsforslag (i mill kr)
	Satsing 2019
	Varig styrking
	Sum

	En ny juriststilling og en ny IT-sikkerhetsstilling
	 
	               1 800 
	    1 800 

	IT-teknisk- og dokumentasjonsarbeid
	            2 000 
	 
	    2 000 

	Instrumentnett og "lettvektsutgave" TSD
	            3 000 
	               2 500 
	    5 500 

	Sum 
	           5 000 
	              4 300 
	    9 300 

